Louis, par la grâce de Dieu, roy de France et de Navarre, à tous présens et advenir salut. Le feu roy dernier decedé, nostre très honoré seigneur et père que Dieu absolve, par ses lettres patentes en forme de chartre du mois de fevrier mil six cent neuf auroit continué et confirmé à nos biens améz les eschevins et habitans de nostre ville de Talant tant le tiltre de la dicte ville que les privileges à eulx accordés et concédés par les feus ducs de Bourgoigne et nos prédécesseurs roys par tesmoignage de leur fidelité et obéissance. Nous pareillement voulant sur ce mesme subjet les gratiffier et aussi favorablement traiter, scavoir faisons, qu’inclinant libérallement à la supplication et requeste que nous ont fait les dits habitans à ceste fin, nous leur avons continué et confirmé et par ces présentes de nostre grâce spécialle continuons et confirmons tant les dits tiltres de ville, droicts de justice, eschevinage, sceance aux Etats, usage es bois du Roy que les autres privileges et libertéz à eulx octroyés et concédés par les dits feus ducs de Bourgoigne, et les roys nos prédécesseurs, pour en jouir et user ainsi qu’ils en ont bien et deument jouy et usé, jouissent et usent encores de présent. Si donnons en mandement, à tous noz amés et feaulx conseillers, les gens tenans nos cour de Parlement, Chambre de nos Comptes à Dijon, et autres nos justiciers et officiers qu’il appartiendra, que ces présentes ils facent enregistrer et du contenu en icelles et aus dits privileges jouir et user plainement et paisiblement les dits habitans de Talant et leurs successeurs, sans en ce leur faire mettre ou donner, ne souffrir estre fait, mis ou donné aucun trouble ou empeschement au contraire ores ny à l’advenir; lequel si fait, mis ou donné leur estoit, le mettent ou facent mettre incontinant et sans delay au premier estat et deu. Car tel est nostre plaisir, nonobstant quelconques choses à ce contraires, auxquelles nous avons desrogés et desrogeons par ces dictes présentes, et affin de perpétuele mémoire et que ce soit chose ferme et stable à toujours, nous y avons fait mettre nostre scel. Donné à Paris, au mois de décembre, l’an de grâce mil six cent treize, et de nostre reigne le quatriesme. § Par le Roy, PETIT. — Visa. Contentor, ADDEE.